Red Eléctrica i l'Ajuntament de Sagunt visiten la Casa Romeu després de completar-se la primera fase de les obres
03 de juliol 2025

![](/media/2zzkvt1u/c1_img_4505.jpg?width=850&height=566.9886363636364)

Representants de l'Ajuntament de Sagunt i Red Eléctrica han visitat hui la Casa Romeu per a comprovar el resultat de les obres de consolidació de l'immoble. La visita s'ha produït després d'una reunió entre la delegada de la Regió Est de Redeia, matriu de Red Eléctrica, Maite Vela, i l'alcalde de Sagunt, Darío Moreno, que ha servit per a subratllar la rellevància del valor compartit que es genera a través de la col·laboració entre les dos parts.

Així, després de la finalització de la primera intervenció, la companyia i el consistori han acudit a conéixer l'estat de l'immoble i verificar els treballs realitzats. La intervenció realitzada ha permés dotar de solidesa l'estructura bàsica de l'edifici i frenar el seu deteriorament. En total, s'han invertit més de 500.000 euros en les obres, amb una aportació per part de Red Eléctrica superior als 400.000 euros. L'Ajuntament de Sagunt ha assumit amb fons propis la resta de la inversió.

![](/media/bjvlrf12/c2_img_4492.jpg?width=850&height=566.9886363636364)

“Gràcies a l'estreta col·laboració entre Red Eléctrica i l'Ajuntament de Sagunt hem aconseguit actuar en un edifici de gran valor històric per al nostre municipi i saldar un deute que teníem pendent amb la nostra cultura. Estos treballs han permés que l'estructura siga segura i funcional, una cosa imprescindible per a poder escometre la seua rehabilitació”, ha explicat l'alcalde de Sagunt, Darío Moreno. El primer edil ha detallat que “alhora, s'ha elaborat un estudi arqueològic que ha trobat dos refugis de la Guerra Civil en la planta baixa de l'immoble”.

Per la seua banda, la delegada a la Regió Est de Redeia -matriu de Red Eléctrica-, Maite Vela, ha posat l'accent en la satisfacció de la companyia “per poder contribuir a la recuperació d'un patrimoni històric que forma part de la identitat de Sagunt” a través d'una actuació imprescindible “per a preservar el seu valor cultural i posar-lo al servici de tota la societat”.

![](/media/24ldhzdb/c3a_img_4483.jpg?width=400&height=267) ![](/media/f4wlxnvd/c3b_img_4499.jpg?width=400&height=267)

Les actuacions, amb un període d'execució de 10 mesos, s'han dut a terme en dos fases. La primera ha servit per a reparar i consolidar la coberta i els murs de l'edifici, una intervenció imprescindible per a mantindre l'estabilitat i la seguretat de la Casa Romeu. En segon lloc, l'Ajuntament ha intervingut en els forjats de la planta primera i la planta baixa, concloent així la necessària consolidació estructural de l'immoble.

![](/media/5x0b4bk0/c4_img_4462_retoc.jpg?width=850&height=566.9886363636364)

**Col·laboració per a impulsar projectes**

La consolidació de la Casa Romeu no és el primer projecte en el qual col·laboren la companyia responsable de l'operació i el transport del sistema elèctric a Espanya i l'Ajuntament de Sagunt. Des de 2014, s'ha treballat en iniciatives com ara la Senda Blava o la restauració del complex defensiu del Grau Vell.

![](/media/tqwlhmlb/c5a_img_4504.jpg?width=400&height=599&mode=max) ![](/media/et5dhzjg/c5b_img_4478.jpg?width=400&height=599&mode=max)

*   [](http://www.facebook.com/sharer.php?u=https://aytosagunto.es/va/actualitat/2025-07-03-red-electrica-i-l-ajuntament-de-sagunt-visiten-la-casa-romeu-despres-de-completar-se-la-primera-fase-de-les-obres/ "Facebook")
*   [](http://twitter.com/share?url=https://aytosagunto.es/va/actualitat/2025-07-03-red-electrica-i-l-ajuntament-de-sagunt-visiten-la-casa-romeu-despres-de-completar-se-la-primera-fase-de-les-obres/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-07-03-red-electrica-i-l-ajuntament-de-sagunt-visiten-la-casa-romeu-despres-de-completar-se-la-primera-fase-de-les-obres/ "Linked In")
*   [](mailto:?body=https://aytosagunto.es/va/actualitat/2025-07-03-red-electrica-i-l-ajuntament-de-sagunt-visiten-la-casa-romeu-despres-de-completar-se-la-primera-fase-de-les-obres/)